Twee voetgangers op besige paaie doodgeryDie ongeluk in Bloemfontein. Foto: Verskaf. Twee voetgangers is Woensdag in twee onderskeie voorvalle in die Vrystaat en KwaZulu-Natal doodgery. Russel Meiring, woordvoerder van ER24, het gesê ŉ man is laat Woensdagaand deur ŉ motor getref op die N1-snelweg naby die Nelson Mandela-brug in Bloemfontein. “Paramedici het omstreeks 22:40 by die toneel opgedaag en die man se liggaam in die middel van die pad aangetref. ŉ Motor was ŉ paar meter weg geparkeer.” Die man is op die toneel dood verklaar weens sy veelvuldige beserings. Die twee insittendes van die motor was ongedeerd, maar is na ŉ hospitaal geneem om berading te ontvang. In ŉ ander voorval is ŉ onbekende man Woensdagaand op die R102 in Mount Edgecombe in KwaZulu-Natal doodgery. Reaction Unit South Africa (Rusa) het in ŉ verklaring gesê die nooddienste is deur verskeie motoriste van die voorval in kennis gestel. “Die man was dood teen die tyd dat ons by die toneel opgedaag het,” lui die verklaring. Volgens Rusa het die voetganger probeer om die pad oor te steek toe hy deur ŉ VW Golf GTI getref is. “ŉ Tweede voertuig, glo ŉ BMW, het die man ook getref en hom meters ver gesleep voor die bestuurder van die toneel gevlug het sonder om te stil te hou.” Die bestuurder van die Golf is nie tydens die voorval beseer nie. Die ongeluk in Mount Edgecombe. Foto: Verskaf.